সদ্য পঠানকোটে বায়ুসেনা ঘাঁটিতে জঙ্গি হামলা হয়েছে। আইএসআই চর সন্দেহে গত মাসে শহর থেকে ধরা পড়েছে সাতজন। তাই শহরের গুরুত্বপূর্ণ ভবন এবং জনবহুল স্থানগুলির নিরাপত্তা আরও জোরদার করার সিদ্ধান্ত নিয়েছে কলকাতা পুলিশ। নিরাপত্তা বাড়ানো নিয়ে বুধবার এবং বৃহস্পতিবার লালবাজারে উচ্চপর্যায়ের বৈঠকও হয়েছে। আগামী সপ্তাহেই প্রজাতন্ত্র দিবস। নিরাপত্তার সঙ্গে যুক্ত থাকা বাহিনী যাতে কোনও ঘটনা ঘটার সঙ্গে সঙ্গেই সময় নষ্ট না করে উপযুক্ত ব্যবস্থা নিতে পারে সে ব্যাপারে তৎপরতা বাড়ানো হচ্ছে। আজ, শুক্রবার থেকেই শুরু হচ্ছে এই প্রক্রিয়া।
লালবাজারের এক কর্তা জানিয়েছেন, পঠানকোটের হামলার প্রেক্ষিতে দিল্লি থেকে প্রায় প্রতিদিনই কোনও না কোনও সতর্কবার্তা আসছে। এই শহর থেকেই সম্প্রতি পাক চরেরা ধরা পড়ায় নিরাপত্তার প্রথাগত বিষয়গুলিতে বেশকিছু পরিবর্তন আনা হচ্ছে। লালবাজার সূত্রের খবর, শহরে এখন গুরুত্বপূর্ণ সরকারি ভবন, সেতু, মেট্রারেল, রেল স্টেশন, ধর্মীয়স্থান এবং শপিং মল মিলিয়ে ৩৭টি জায়গা রয়েছে। শপিং মলগুলি ছা়ড়া বাকি জায়গায় নজরদারি এবং পাহারাদারির দায়িত্বে থাকে উর্দিধারী এবং সাদা পোশাকের পুলিশ। সিদ্ধান্ত হয়েছে, প্রত্যেকটি জায়গাতেই পুলিশকর্মীর সংখ্যা বাড়ানো হবে। শুধু তাই নয়, একই জায়গায় দীর্ঘদিন পাহারাদারিতে থাকলে শিথিলতা আসতে পারে বলে তাঁদের অদলবদলও করানো হচ্ছে। যে জায়গাগুলি এখনও সিসিটিভি’র নজরদারিতে নেই বা যেখানে সিসিটিভি অকেজো রয়েছে, সেগুলি অবিলম্বে সারানো হবে। কতগুলি জায়গায় নতুন করে বসানো হবে ‘মেটাল ডিটেক্টর ডোরফ্রেম’। শপিং মলগুলি নিয়ে এখন বাড়তি মাথাব্যথা লালবাজারের। বিভিন্ন উপলক্ষে সেখানে মাত্রাতিরিক্ত ভিড় হচ্ছে। শপিং মলে পাহারায় থাকে বেসরকারি নিরাপত্তা সংস্থা। ঠিক হয়েছে, শপিং মলেও স্পেশাল ব্রাঞ্চ থেকে সাদা পোশাকের পুলিশ নজরদারি চালাবে। বেসরকারি নিরাপত্তা কর্মীদের মধ্যে যাতে শিথিলতা না আসে তার জন্য তাঁদের পুলিশের পক্ষ থেকে নিয়মিত পরামর্শ দেওয়া হবে। নিরাপত্তাকর্মীদের নাম-সহ বিভিন্ন তথ্য নথিবদ্ধ করবে লালবাজার। এক পুলিশকর্তার কথায়,‘‘শপিং মলগুলিতে সিসিটিভি’র নজরদারি রয়েছে। তবে কোনও নাশকতার ঘটনা আটকানোর জন্য সিসিটিভি যথেষ্ট নয়। সেক্ষেত্রে পুলিশি নজরদারি জরুরি। ঘটনা ঘটার পরে সিসিটিভি তদন্তের জন্য অনেক বেশি কাজে লাগে।’’
এদিকে, দিল্লি থেকে ঘনঘন সতর্কবার্তা আসায় প্রজাতন্ত্র দিবসের নিরাপত্তায় এবার বাড়তি জোর দেওয়া হচ্ছে। পুলিশ সূত্রের খবর, শুধুমাত্র রেড রোডে কুচকাওয়াজের জায়গায় নয়, শহরের সর্বত্র খানাতল্লাশি বাড়ানো হবে। ইতিমধ্যে সন্দেহজনক ব্যক্তিদের আনাগোনা আটকাতে হোটেলগুলিতে তল্লাশি শুরু হয়ে গিয়েছে। জলপথে হামলার ঘটনা রুখতে নজরদারি থাকছে গঙ্গাতেও। কমব্যাট ফোর্সকে বাড়তি সতর্ক থাকতে বলা হয়েছে। শহরের ভিড়ের জায়গাগুলিতে কমব্যাট ফোর্স মোতায়েন থাকে। বৃহস্পতিবারের বৈঠকে কমব্যাট ফোর্সের ডিসি’কেও রাখা হয়েছিল। থানাগুলিকে সতর্ক করার জন্য রাখা হয়েছিল বিভাগীয় ডিসি’দেরও।